Благодаря Ви сърдечно за поканата да бъда с Вас днес. Институтът по аграрна икономика е една чудесна и много важна институция и за мен е чест да бъда част от Вашите уважавани гости от цяла Европа и от света. Както Вие всички знаете добре, изминалите осем месеца ни донесоха още по-драстични промени в локалните и международни аграрни пазари в сравнение с месеците и годините преди това. Мисля, че много от нас не можеха да предвидят настоящата несигурност и неустойчивост, с които се сблъскват земеделските производители в България и по света в резултат на руското нападение над Украйна. Докато преди година много български фермери се притесняваха най-вече от растящата себестойност на производството си, и своята способност да приложат по-устойчиви практики, днес тези тревоги са подсилени и увеличени поради конфликта до нас и последствията до които води той. Глобалното предлагане на храни, фуражи и торове продължава да заема първите страници на новините докато фермерите решават какво да засеят в следващите месеци. На фона на огромните люшкания на цените на стоковите пазари, фермерите трябва да се приспособят и към променящата се пазарна динамика вътре в Европейския съюз, докато съседите на Украйна продължават тяхната подкрепа за своите колеги – фермери от Украйна и тяхната способност да изпълнят договорите си отпреди войната и нуждата да доставят храна на нуждаещите се по света.

Нашата грижа за украинците и хората в продоволствена несигурност по света остава, докато в същото време ние продължаваме дебата за това как да се справим с дългосрочни предизвикателства като климатичните промени. Въпреки кризата в хранителната сигурност причинена от руското нападение в Украйна, както Съединените щати, така и Европейският съюз остават ангажирани с темата за отпечатъка на земеделието върху климата. През септември, Американският департамент по земеделие обяви така наречената Програма за интелигентни стоки, която ще осигури на фермерите, техните организации и кооперативи грантове, с които да приложат климатично адаптирани/интелигентни практики в цялата страна. Интересът към програмата бе толкова голям, че ние решихме да увеличим три пъти бюджета до общо 3 милиарда долара. Това показва, че фермерите знаят как могат да бъдат по-устойчиви в техните ферми и при производството на техните стоки, а ние сме сигурни, че тази програма ще им помогне това да се осъществи на практика.

За да се намали и обърне ефекта на климатичните промени, ние трябва да се целим в дългосрочни цели, които са възможни само ако фермерите сами участват и водят това развитие. Фермерите трябва да са начело от самото начало. Американският департамент по земеделие вижда нашата роля в борбата срещу климатичните промени като подсигурява ресурси, които да стимулират научните изследвания и иновациите, резултатите от които да бъдат споделени с производителите. Част от нашето решение са също и така нарачените климатични хъбове. Навсякъде в Съединените щати, в пустините, планините и тропическите райони, ние имаме научни хъбове, които работят с фермерите, за да намерят решения за проблемите в тези места. В земеделието няма универсални решения, затова всеки подход трябва да бъде специфичен за местния регион, за да бъде ефективен и да има дългосрочен резултат.

В Американското правителство и Американския департамент по земеделие, нашият подход към климатичните промени е многостранен. По отношение на производството, ние говорим за по-добро разбиране на механизма на емисиите, но също така и за ерозия на почвите, предлагането на вода, за качество и използване. Обработваемата земя е ограничена и намаляваща с ръста на градските зони, но фермерите имат нужда да произвеждат повече за изхранването на повече хора. Всичко това е възможно единствено и само с прилагане на наука и технологии.

Ние отчитаме, че климатичните промени не спират на нашите граници, затова ние се включваме в световни иниацитиви за климатични промени по света, включително Agricultural Innovation Mission for Climate (Аграрна мисия за иновации при климата) или както се нарича AIM4C, и Глобална гаранция за метана, която е съфинансирана от Европейския съюз. Ние сме оптимисти, че промените в метановите емисии в краткосрочен план ще имат дългосорчно влияние и се надяваме да можем да ограничим емисиите в бъдеще. Друга инициатива е Коалицията за устойчив ръст в производителността, която ние създадохме поради, според нас, липсващия дебат за продоволствената сигурност в темата за климатичните промени – много преди нападението над Украйна. Фокусът на Коалицията за устойчив ръст в производителността са технологиите. Ние сме убедени, че не можем да намалим или обърнем климатичните промени като същевременно се грижим за продоволствената сигурност без наука и технологии, повечето от които все още трябва да бъдат разработени. Коалицията за устойчив ръст в производителността има за цел да насърчи и ангажира правителствата да подкрепят и възприемат иновативните технологии за борба с климатичните промени. Това трябва да започне още сега, защото често науката изпреварва значително действията на правителството.

Ние искаме да сме сигурни, че нашите фермери имат достъп до бъдещи технологии и наука, когато те се нуждаят от тях, за да могат да се адаптират към климатичните промени и да отговорят на кризите, когато те се случват. Ние не искаме правителството да е пречка пред решението на проблема, а обратно, да бъде част от решението.

Благодаря за Вашето внимание и Ви желая интересна и продуктивна конференция. Очаквам с нетръпение да се срещна с Вас много скоро. Благодаря Ви.